“Let wel, dit gaan hier egter nie net oor Hoërskool Overvaal of Afrikaans nie, maar oor moedertaalonderrig en meertaligheid in die algemeen,” sê dr. Steenkamp. “Daar bestaan geen kitsoplossings vir hierdie politiek oor taal nie. ’n Wyer gesprek oor onderwys en taal is duidelik nodig. Ons moet dringend ’n nuwe konsensus ontwikkel, ’n proses waaraan alle belanghebbers moet deelneem.”
Verreweg die meeste Afrikaanssprekendes verwerp rassisme. Hulle wil volwaardig deel wees van die Suid-Afrikaanse samelewing asook deel van die oplossings vir die uitdagings wat ons in die gesig staar. Samewerking is die beste manier om ’n beter toekoms vir al die land se kinders te skep.